ddrg/super_eurlex huggingface dataset:
Léirigh meastóireacht a rinneadh ar an Rialachán reatha go raibh gá le hathbhreithniú a dhéanamh ar an ionstraim seo chun forás norm idirnáisiúnta, creat an Aontais maidir leis an gcomhrac i gcoinne sciúradh airgid / mhaoiniú na sceimhlitheoireachta agus tosaíochtaí an Choimisiúin a liostaítear i bPlean Gníomhaíochta um Maoiniú na Sceimhlitheoireachta 2016 a chur san áireamh.

Cuirtear 100,000 dearbhú maidir le rialuithe ar airgead isteach gach bliain ag daoine a bhfuil 10 000 Euro nó níos mó ar iompar acu isteach chuig AE: is ionann sin is a rá go ndearbhaítear idir 60 agus 70 billiún EUR in aghaidh na bliana.

Tá ceithre mhórfhadhb sainaitheanta:

1.smuigleáil airgid i gcoinsíneachtaí poist agus lasta;

2.neamhéifeachtúlachtaí maidir le faisnéis a mhalartú idir údaráis;

3.úsáid a bhaint as stórtha luacha fíorleachtacha eile, amhail ór, chun an oibleagáid airgead a dhearbhú a sheachaint;

4.neamhábaltacht na núdarás inniúil gníomhú i gcásanna nuair a aimsítear suimeanna atá faoi bhun na tairsí 10 000 EUR ach gur ann do thásca ar ghníomhaíocht choiriúil.

Déantar plé agus anailís ar thrí fhadhb bhreise, nach bhfuil chomh suntasach céanna, sa tuarascáil ar an measúnú tionchair freisin.

Beidh mainneachtain na hoibleagáidí idirnáisiúnta a chomhlíonadh mar thoradh ar easpa gníomhaíochta ón Aontas. Is iad na páirtithe leasmhara a bhfuil an tionchar is mó aige seo orthu saoránaigh, údaráis agus fiontair a dhéanfaidh atreorú méadaithe airgid a bhaineann le sciúradh airgid agus maoiniú na sceimhlitheoireachta damáiste dóibh.
Sa mheasúnú tionchair, cuirtear raon roghanna beartais agus neamhbheartais i láthair maidir le gach ceann de na ceithre réimsí inar aithníodh go raibh fadhbanna ann.

I dtaca le dearadh an mhargaidh a oiriúnú: (0) gan aon ghníomh ón Aontas Eorpach; (0+) rogha neamh-rialála; (1) solúbthacht an mhargaidh a uasghrádú trí chreat ceangailteach ó thaobh an dlí de a thabhairt isteach, rud a fhágann go bhfuil deiseanna don chur chun feidhme náisiúnta. Leagtar amach méideanna éagsúla uaillmhianacha i dtaca le comhtháthú na margaí faoin rogha seo, ó gceann is ísle uaillmhéine (a) go dtí an ceann is uaillmhianaí (c); (2) comhtháthú iomlán mhargadh an Aontais Eorpaigh. Is é 1(c) rogha na tosaíochta.

I dtaca le hinfheistíochtaí a spreagadh san acmhainn ghiniúna: (0) gan aon ghníomh ón Aontas Eorpach; (0+) rogha neamh-rialála; (1) margadh leictreachais feabhsaithe a lorg, gan sásraí acmhainne; (2) sásraí acmhainne a bhunú ar mheasúnú leordhóthanachta uile-Aontais; (3) sásraí acmhainne a bhunú ar chreat de chuid an Aontais don rannpháirtíocht trasteorann; (4) sásraí acmhainne de chuid an Aontais/ réigiúnacha a leagan síos. Is í rogha 3 rogha na tosaíochta (rogha a chuimsíonn Rogha 1 agus Rogha 2 freisin.

I dtaca le hiontaoibh na mBallstát ar a chéile agus comhar eatarthu le linn géarchéimeanna: (0) gan aon ghníomh ón Aontas Eorpach; (0+) rogha neamh-rialála a chuimsíonn forfheidhmiú;; (1) rialacha coiteanna íosta le hurramú ag na Ballstáit; (2) rialacha coiteanna íosta maille le hoibleagáidí chun dul i mbun comhair go héifeachtach i gcomhthéacs réigiúnach agus i gcomhthéacs an Aontais; (3) comhchuibhiú iomlán agus cinnteoireacht ar an leibhéal réigiúnach Is í rogha 2 rogha na tosaíochta.

I dtaca le dul i ngleic le hiomaíocht lag sna margaí miondíola: (0) gan aon ghníomh ón Aontas Eorpach; (0+) rogha neamh-rialála chun iomaíocht agus rannpháirtíocht na dtomhaltóirí a fheabhsú; (1) creat atá ceangailteach ó thaobh an dlí de a thabhairt isteach a fhágann go bhfuil deiseanna don chur chun feidhme náisiúnta; (2) comhchuibhiú iomlán agus coimircí fairsinge do thomhaltóirí. Is í rogha 1 rogha na tosaíochta.

Tá roghanna na tosaíochta ar na roghanna is éifeachtaí agus ó thaobh an gheilleagair de agus is iad na roghanna is mó atá ag teacht leis na réimsí beartais eile iad.
Is léir ón Measúnú Tionchair gurb é an rogha thosaíochta ná gníomh reachtach amháin maidir le rialachas an Aontais Fuinnimh a chuirfear in ionad na gcodanna ábhartha den acquis fuinnimh agus a rachaidh in ionad an Rialacháin um shásraí faireacháin. Bheadh gníomh reachtach amháin maidir le rialachas an Aontais Fuinnimh a chuirfear in ionad codanna ábhartha den acquis fuinnimh agus in ionad codanna ábhartha den Rialachán um shásraí faireacháin sách gar don rogha sin ó thaobh costas agus tairbhí de. Is é a bheadh i gceist leis an rogha thosaíochta leis, ná go dtabharfadh na Ballstáit na Pleananna Náisiúnta Comhtháite Fuinnimh agus Aeráide cothrom le dáta faoi dhó idir 2021 agus 2030 agus go dtuairisceoidís ar chur chun feidhme na bpleananna gach dara bliain i dTuarascálacha cuimsitheacha ar dhul chun cinn. Dhéanfadh an Coimisiún faireachán uair sa bhliain ar dhul chun cinn coiteann trí Staid an Aontais Fuinnimh. Moltar gur chóir don Choimisiún moltaí a dhéanamh maidir le Pleananna Náisiúnta de bhreis air seo, bunaithe ar phróiseas a bheidh socraithe sa reachtaíocht, mar chuid dá fhaireachán agus d'fhonn a áirithiú go mbainfear cuspóirí an Aontais Fuinnimh amach.
Táthar tar éis na trí rogha beartais a anailísiú agus a chomparáid:

-Rogha 1: (an cás bonnlíne) – gan aon athrú a dhéanamh ar an mbeartas. Ach ní féidir sin a mheas ina ghnáthrogha faoina bhfágtar beartas gan athrú ó tharla gur cinnte go rachaidh forálacha de chuid roinn 15 in éag agus go n-athrófar dá bharr sin an creat polaitiúil agus dlíthiúil.

-Rogha 2: dá gcuirfí i bhfeidhm an mhodheolaíocht chaighdeánach, d’fhágfadh sin go mbeifí ag caitheamh leis an tSín mar a chaithfí le geilleagar margaidh aon bhall eile de chuid EDT, rud a lagódh go mór ionstraimí cosanta trádála an Aontais Eorpaigh.

-Rogha 3: modheolaíocht nua atá anseo lena bhféadfaí an saobhadh neamh-mhargaidh a ghabháil go héifeachtach, agus lena neartófaí a thuilleadh na hionstraimí cosanta trádála. Dhá eilimint atá i bhfo-rogha 3.1: déileáil leis an saobhadh agus leis na hidirthréimhsí chun éifeachtacht na mbeart sin ar ann dóibh cheana féin a áirithiú. Déileáiltear, i bhfo-rogha 3.2., le riail na dleachta níos lú agus le heilimint an fhrith-fhóirdheontais.

Is í rogha 3 (cumasc an dá fho-rogha) rogha na tosaíochta. Is í an rogha is fearr í chun cuidiú leis na cuspóirí a bhaint amach.
I bhfianaise na dtionscnamh atá beartaithe i dTeachtaireacht (2014)244 ón gCoimisiún, aithníodh cúig rogha, idir an cás bonnlíne (gan an beartas a athrú) go athchóiriú ó bhonn agus comhchuibhiú iomlán ar an gcóras rialaithe don onnmhairiú.

Rinneadh anailís chríochnúil chun measúnú a dhéanamh ar thionchar na roghanna éagsúla san athbhreithniú. Cuireadh Rogha 2 (Tacaíocht don Chur Chun Feidhme agus don Fhorfheidhmiú), Rogha 3 (Uasghrádú ar Chóras an Aontais Eorpaigh) agus Rogha 4 (Nuachóiriú ar Chóras an Aontais Eorpaigh) i gcomparáid le Rogha 1 – an bonnlíne. Bhí an measúnú bunaithe ar anailís agus taithí praiticiúil sheirbhísí an Choimisiúin féin, ar shonraí agus ionchur a sholáthair na Ballstáit, ar na torthaí ar staidéar seachtrach bailithe sonraí agus ar na torthaí ar na comhairliúcháin le geallsealbhóirí. Chuir na Ballstáit agus na geallsealbhóirí go mór i gcoinne an cúigiú rogha ann (Athchóiriú iomlán ar Chóras an Aontais Eorpaigh), faoina ndéanfaí athrú ó bhonn ar chur chuige an Aontais Eorpaigh i leith rialuithe ar onnmhairiú, dá bhrí sin ní dhearnadh measúnú breise air.

Is í rogha 3 an rogha is éifeachtúla agus is éifeachtaí i bhfianaise na gcritéar eacnamaíoch agus chritéir an tionchair slándála. Is léir, áfach, go bhfuil rogha 4 riachtanach chun an cuspóir i dtaca le sáruithe ar chearta an duine, ar easpa rialuithe oiriúnacha ar theicneolaíocht chibearfhaireachais is cúis leo, a chosc. Dá bhrí sin is meascán de rogha 3 agus rogha 4 le chéile 'rogha na tosaíochta'.
Forbraíodh cúig cinn de roghanna beartais:

1. "An cás bunlíne" – ní chuirfeadh an Coimisiún aon tionscamh ar bun. 2. Moladh a dhéanamh do na Ballstáit. 3. "Reachtaíocht" – d'ullmhódh an Coimisiún togra reachtach a ligfeadh do tháirgeoirí a dtáirgí a chur ar an margadh agus a dhíol ar fud an Aontais a fhad is a bheadh an táirge deimhnithe in aon Bhallstáit amháin. 3.1. An "seanchur chuige", 3.2. An "cur chuige nua", 3.3. An "cur chuige láraithe".

Is é rogha 3.1, an "seanchur chuige", rogha na tosaíochta, toisc go mbeadh tionchar dearfach suntasach aige agus go mbeadh tacaíocht fhairsing aige i measc na ngeallsealbhóirí uile.
Bíonn ardleibhéal éilimh ann ar staidreamh oifigiúil Eorpach toisc go ndéantar é a tháirgeadh agus a scaipeadh i gcomhréir le prionsabail shonracha. Dá bhrí sin, gabhann luach breise d’úsáideoirí leo, i gcomparáid le foinsí eile faisnéise. Is gá aghaidh a thabhairt ar roinnt bearnaí staidrimh, áfach, má táthar chun staidreamh a úsáid chun tacú le beartais an Aontais Eorpaigh (AE). Chomh maith leis sin, is gá an tráthúlacht a bhaineann le cineálacha áirithe staidrimh a fheabhsú mar ábhar práinne ionas go soláthrófar leo an fhaisnéis a theastaíonn do chleachtadh an tSeimeastair Eorpaigh. Tá ábharthacht an staidrimh Eorpaigh reatha á plé faoi láthair mar gheall ar an ngá atá le staidreamh de bharr na 10 dtosaíocht pholaitiúla atá ag an gCoimisiún agus de bharr chastacht mhéadaitheach na sochaithe araon.

Cé go bhfuil iarracht shuntasach déanta ag córais staidrimh náisiúnta ar a modhanna táirgthe a nuachóiriú le tacaíocht ón gclár staidrimh Eorpach 20132017, níl an bonneagar reatha staidrimh sách solúbtha go fóill chun staidreamh nua a sholáthar nuair a bhíonn sé ag teastáil. San am céanna, cuireann an méid sin srian ar an ualach gaolmhar costais agus riaracháin. Mura méadaítear an leibhéal reatha infheistíochta, ní bheidh an Córas Staidrimh Eorpach (CSE) in ann freastal ar an éileamh a bhíonn ag méadú ar staidreamh ná ar an ngá atá le staidreamh a chur ar fáil níos tapa.

Is iad úsáideoirí staidrimh (e.g. lucht déanta beartas, na meáin agus taighdeoirí), táirgeoirí staidrimh (institiúidí staidrimh náisiúnta (ISNanna) agus údaráis náisiúnta eile) agus freagróirí (teaghlaigh agus gnólachtaí) na páirtithe a mbeadh an tionchar ba dhírí ag an togra orthu.
Rinneadh measúnú grinn ar na costais a bhaineann le sprioc an Aontais maidir le gáis cheaptha teasa a laghdú, lena n-áirítear an sprioc gás ceaptha teasa a laghdú 30% sna hearnálacha nach mbaineann trádáil astaíochtaí leo, sa mheasúnú tionchair roimhe seo a ghabhann leis an togra le haghaidh 'creat beartais maidir leis an aeráid agus an fuinneamh sa tréimhse ó 2020 go 2030'. Measadh dá mbeadh laghdú intíre 40% ar astaíochtaí gás ceaptha teasa go mbeidh costais bhreise 0.15-0.54% sa chóras fuinnimh i gcomparáid le olltáirgeacht intíre in 2030. Sa mheasúnú tionchair seo breathnaítear ar na tionchair ar dháileadh, go háirithe i dtaca leis na neamhréireanna atá ann idir spriocanna na mBallstát maidir le hearnálacha nach mbaineann trádáil astaíochtaí leo agus a chinntear ar bhonn olltáirgeacht intíre per capita agus an poitéinseal costéifeachtúil astaíochtaí a laghdú in earnálacha a chumhdaítear faoin gCinneadh maidir le Comhroinnt Díchill, agus ar a mhéid is féidir le solúbthachtaí nó coigeartú ar na spriocanna cuidiú chun na neamhréireanna sin a íoslaghdú.
Tá sé dearbhaithe ag an gComhairle Eorpach gur cuid den chreat aeráide agus fuinnimh 2030 í an earnáil LULUCF – lena n-áirítear astaíochtaí ó thalamh talmhaíochta agus foraoiseacht – agus gur cheart don earnáil rannchuidiú chun an cuspóir laghdaithe de "40 % d'astaíochtaí intíre" a bhaint amach, cuspóir ar thug an tAontas Eorpach gealltanas ina leith i gcomhthéacs Chomhaontú Pháras. Sa mheasúnú tionchair seo, pléitear an dóigh a bhféadfaí an laghdú sin a bhaint amach agus leagtar amach trí cheist mhóra:

An gá le rialachas an Aontais ar an earnáil LULUCF tar éis teacht chun deiridh Phrótacal Kyoto.

An gá le cuntais LULUCF a úsáid chun cuntasaíocht iomchuí a dhéanamh ar astaíochtaí de bharr úsáid bhithmhaise.

Is ísle atá acmhainneacht mhaolúcháin chost-éifeachtúil na talmhaíochta ná earnálacha eile, ach is acmhainn mhaolúcháin neamhshaothraithe é LULUCF. Is gá, dá bhrí sin, sineirgí idir an maolúchán bunaithe ar thalamhúsáid agus an maolúchán ar astaíochtaí gás nach astaíochtaí CO2 iad ó earnáil na talmhaíochta a fhorbairt tuilleadh.
Ós rud é go bhfuil éileamh níos mó ná riamh ar fhaisnéis chun críocha ceapadh beartas agus chun críocha nach iad, tugtar ar Eurostat agus ar na hInstitiúidí Staidrimh Náisiúnta (ISNanna) breis ceanglas ardcháilíochta maidir le sonraí staidrimh a chomhlíonadh, lena náirítear sonraí a chur ar fáil ar bhonn tráthúil. San am céanna, a bhuí leis na nuálaíochtaí teicneolaíocha is déanaí, tá athrú tar éis teacht ar na féidearthachtaí atá ann maidir le sonraí a bhailiú agus, dá bhrí sin, déantar na riachtanais a bheidh ag úsáideoirí sonraí amach anseo a (ath)mhúnlú a thuilleadh. Tá an córas maidir le staidreamh sóisialta atá ann faoi láthair bloghta ina Rialacháin ar leith de chineál réimseshonrach lena leagtar síos go docht an tábhar (na topaicí atá le cumhdach) agus na ceanglais theicniúla maidir leis an bpróiseas bailithe sonraí (méid an tsampla, na critéir cháilíochta, na ceanglais tarchuir, etc.). I ngeall ar an gcóras dolúbtha bloghta dlí atá ann ar leibhéal an Aontais dá bharr, tá dolúbthacht agus bloghadh dá leithéid le haithint ar na próisis náisiúnta bhailithe sonraí – sonraí a bhailítear den chuid is mó trí shuirbhéanna neamhspleácha – agus cuireann siad leis na bunfhadhbanna seo a leanas i réimse an staidrimh shóisialta Eorpaigh: (i) easpa sofhreagrachta do riachtanais úsáideoirí; (ii) saincheisteanna cáilíochta, go háirithe maidir le comhsheasmhacht agus inchomparáideacht ar fud na mbailiúchán sonraí; (iii) a laghad tacaíocht a thugtar i dtaca le modhanna nuálacha bailithe sonraí a úsáid agus leis na foinsí sonraí atá ar fáil a úsáid. Lena chois sin, tá méadú tagtha ar a bhfuil de neamhéifeachtúlachtaí ann de dheasca na bhfadhbanna sin ar fad: (iv) is mó ná mar is gá an costas agus an tualach freagartha a bhaineann le bailiú sonraí. Is é an toradh deiridh a bhíonn ar na fadhbanna seo go bhfeictear do lucht ceaptha beartas agus d'úsáideoirí eile sonraí go dtéann laghdú ar ábharthacht an staidrimh a bhailíonn Eurostat de réir a chéile.
Tugadh isteach, leis na Rialacháin EuVECA agus EuSEF na lipéid ''Ciste Caipitil Fiontair Eorpach'' agus ''Ciste Fiontraíochta Sóisialta Eorpacha'' faoi seach. Is ceadmhach do chistí EuVECA agus do chistí EuSEF a thacaíonn le gnólachtaí óga núalacha nó le gnóthais arb aidhm dóibh tionchar sóisialta dearfach a ghiniúint na lipéid sin a úsáid. De bhíthin na Rialachán seo, is féidir margú trasteorann a dhéanamh ar na cistí sin gan bacainní breise d'fhonn a gcuid riachtanas infheistíochta a shásamh. Tá dlúthcheangal idir athbhreithniú na Rialachán EuVECA / EuSEF agus cuspóirí Aontas na Margaí Caipitil (AMC) lena ndírítear ar éascú a dhéanamh ar mhaoiniú do FBManna, ar fhoinsí maoiniúcháin a éagsúlú, agus ar shreabhanna trasteorann caipitil a neartú. Tá ceangal aige freisin leis an gcéad agus leis an dara colún den Phlean Infheistíochta lena ndírítear ar a áirithiú go mbeidh ann breis maoiniúcháin ón Aontas Eorpach do FBManna, agus leis na hionstraimí airgeadais cothromais atá faoi chuimsiú an Chláir le haghaidh Iomaíochais Fiontar agus FBManna (COSME), agus faoi chuimsiú Fís 2020. Tá na Rialacháin i gcomhréir le gníomhaíochtaí eile de chuid AMC – mar atá plean an Choimisiúin agus an Ciste Eorpach Infheistíochta – chun ciste caipitil fiontair tras-Eorpach a chur chun cinn a dhéanfadh infheistiú i gcistí caipitil fiontair atá ar an luathchéim, ar chéim is sia ná sin, agus ar chéim a leathnaithe.

Cuireann an Tuarascáil ar an Measúnú Tionchair le torthaí an athbhreithnithe a rinneadh mar chuid den chlár REFIT.
D'aontaigh na comhreachtóirí deireadh a chur le formhuirir fánaíochta le linn taisteal tréimhsiúil san Aontas Eorpach ón 15 Meitheamh 2017 (córas FATB a forchuireadh le Rialachán 531/2012 arna leasú le Rialachán 2015/2120 an 25 Samhain 2015, an 'Rialachán Fánaíochta') ar an gcoinníoll go nglacfadh an tAontas, i ndiaidh athbhreithniú ón gCoimisiún ar an margadh fánaíochta mórdhíola laistigh den Aontas, na bearta reachtacha cuí maidir leis an margadh seo chun go mbeidh feidhm le FATB ón dáta sin. Léirítear san athbhreithniú a rinne an Coimisiún ar fhánaíocht mhórdhíola nach bhfuil margaí fánaíochta mórdhíola náisiúnta ag feidhmiú mar is ceart agus ceaptar gurb amhlaidh a bheidh faoin oibleagáid mhiondíola FATB amach anseo. Dá bharr sin féachtar leis an measúnú tionchair cinneadh a dhéanamh maidir leis an rogha is fearr chun an margadh fánaíochta mórdhíola san Aontas a rialáil chun go mbeidh FATB ann in 2017 ach ag an am céanna inbhuanaitheacht na samhlacha muirearaithe baile a chaomhnú.

Is oibreoirí líonra soghluaiste san Aontas den chuid is mó na páirtithe lena mbaineann. Custaiméirí na noibreoirí soghluaiste san Aontas a bhaineann úsáid as seirbhísí cumarsáide soghluaiste agus iad ag taisteal san Aontas na daoine is mó a bhainfidh tairbhe as.
Ní bhainfí amach an cuspóir le trédhearcacht bhreise (rogha 1). Dá gcoiscfí blocáil a dhéanamh ar rochtain ar shuímh ghréasáin agus ar atreorú uathoibríoch mura dtabharfaí toiliú gníomhach (rogha 2), mar aon le ceanglas a thabhairt isteach go míneofaí cásanna eisceachtúla ina raibh údar le blocáil den sórt sin, thabharfaí aghaidh ar chuid den fhadhb. Tá rogha na tosaíochta (rogha 3), dírithe ar chásanna sonracha a shainiú nach féidir údar a thabhairt don gheo-idirdhealú (i gcás earraí inláimhsithe, má dhéanann an custaiméir féin na socruithe le haghaidh iompar trasteorann; i gcás seirbhísí a thugtar ar láthair fhisiceach ina ndéanann an trádálaí gnó; i gcás seirbhísí a sheachadtar go leictreonach, agus nach bhfuil aon fhadhb i gceist leis an seachadadh). Is éard atá i rogha 4 liosta breise a bhunú d'údair a d'fhéadfadh a bheith ann don gheobhlocáil chun na prionsabail a leagtar amach in Airteagal 20(2) den Treoir um Sheirbhísí a shoiléiriú. Diúltaíodh don rogha sin i ngeall ar a chasta a bhí sí. Le rogha 5 cheanglófaí ar chuideachtaí earraí inláimhsithe a sheoladh tras teorann agus ba í an rogha ab'fhearr a bhainfeadh an cuspóir amach í ach diúltaíodh di mar go gcuirfí costais dhíréireacha ar ghnólachtaí.

Tá tacaíocht láidir ag rogha 1 i measc tomhaltóirí ach tá forchoimeádais ag roinnt gnólachtaí ina leith. Is léir go dtacaíonn na tomhaltóirí le rogha 2 agus n-aontaíonn na gnólachtaí léi freisin. Tá tromlach mór na dtomhaltóirí ag tacú le rogha 3, ach scoilt sna gnólachtaí ina leith, roinnt acu ina coinne agus roinnt eile ag glacadh léi, e.g. i gcás idirbhearta ina ndéanann na custaiméirí an seachadadh á eagrú iad féin. Bhí roinnt gnólachtaí i bhfách le rogha 4 ar mhaithe leis an deimhnitheacht dhlíthiúil a fheabhsú, agus roinnt eile ag cur ina coinne. Cé go raibh tomhaltóirí ag tacú le rogha 5 i bprionsabal, bhí na gnólachtaí go láidir ina coinne.
Sa chás bunlíne choinneofaí an 31 Rialachán atá ann i láthair na huaire.

Rogha 1: Comhdhlúthú – Rialachán nua agus raon feidhme teoranta leis a thabharfadh le chéile agus a chomhdhlúthódh in aon Rialachán amháin rialacha comhchoiteanna ach san am céanna bheadh na rialacha a bhaineann le réigiúin shonracha faoi mar atá siad sna rialacháin reatha. Thiocfadh próiseas an réigiúnaithe i gceist i gcás ina ndéanfadh na Ballstáit moltaí comhpháirteacha ina gcuid pleananna ilbhliantúla.

Rogha 2: Creat – Rialachán réime ina mbeadh na nithe seo: forálacha ginearálta agus caighdeáin chomhfhreagracha; rialacha comhchoiteanna agus forálacha teicniúla; caighdeáin íosta de réir réigiúin a bheadh ag freagairt do thorthaí sainaitheanta a d'fhéadfaí a úsáid mar bhearta réamhshocraithe i ndáil le próiseas an réigiúnaithe. Na caighdeáin íosta agus na bearta teicniúla réamhshocraithe a fhreagraíonn do na cuspóirí, bheidís araon infheidhme mura rud é agus go dtí go gceapfar bearta réigiúnaithe agus go dtabharfar isteach mar chuid de dhlí an Aontais iad. Tá forogha (2.1) ann, mar atá, rialachán réime agus gan aon chaighdeán íosta leagtha síos ann a thabhairt isteach.

Rogha 3: Deireadh a chur leis na rialacha reatha – formhór na rialachán atá ann cheana a aisghairm (seachas bearta caomhnaithe dúlra atá fíor-riachtanach). Dá mbeadh gá níos faide anonn le bearta teicniúla, is ar bhonn réigiúnach, trí na pleananna ilbhliantúla, a thabharfaí isteach iad. Glactar leis sa rogha seo gur beart í an oibleagáid gabhálacha a thabhairt i dtír atá dírithe inti féin ar thorthaí agus gur iascaigh ghlana an toradh atá ceaptha a bheith uirthi.

Is de dhroim rogha 2 is dóichí a bhainfear amach na cuspóirí atá leagtha amach agus tá cinnteacht áirithe ann dá droim go leanfar de chuspóirí caomhnaithe a bhaint amach fad is a bheidh próiseas an réigiúnaithe á fhorbairt.
Níl comhchuibhiú iomlán ar leibhéal an Aontais Eorpaigh déanta ar na coinníollacha a ghabhann le rochtain margaidh a thabhairt do tháirgí leasacháin. Tá ilroinnt na coda neamhchomhchuibhithe sin den mhargadh ina bhac nach beag ar dheiseanna trádála. Ina theannta sin, ní thugtar aghaidh go leordhóthanach sa reachtaíocht chomhchuibhithe ar cheisteanna a bhaineann leis an gcomhshaol agus le sláinte an duine. Go sonrach, sainaithníodh na fadhbanna oibríochtúla seo a leanas:

1) Ó tharla rialacha difriúla sna Ballstáit éagsúla, lena náirítear réamhúdarú ar minic nach furasta é a fháil, tarraingítear costas ar chuideachtaí a bhíonn gníomhach i gcúpla Ballstát ar mhargadh nach bhfuil comhchuibhithe.

2) Tá imní mhór ann i dtaca le cúrsaí sláinte agus comhshaoil, go háirithe i dtaca le héilleáin thocsaineacha a bheith i leasacháin mhórúsáide áirithe. Ní leor a bhfuil de chosaint ar an tsláinte ná ar an gcomhshaol sa reachtaíocht reatha um chomhchuibhiú.

3) I dtaca le timthriall nuálaíochta an tionscail, tá cruthúnas ann go bhfuil an próiseas lena dtugtar rochtain ar an margadh faoin reachtaíocht chomhchuibhithe reatha rómhall.
Cuirtear san áireamh i rogha na tosaíochta (rogha 3) gur dóchúla gur roinnt Ballstát a bheadh thíos le géarchéim mhór gáis agus, dá thoradh sin, gur gá cás suaite féideartha, mar aon le bearta chun iad a chosc agus a mhaolú, a phlé ar bhonn trasteorann. Cruthófar creat iomchuí le leas a bhaint as sineirgíochtaí, le bearta a d'fhéadfadh bheith ina mbaol do chinnteacht an tsoláthair i limistéar áirithe nó san Aontas ina iomláine a shainaithint go luath agus le dlúthpháirtíocht a bheith ann idir na Ballstáit i gcás géarchéim gáis, agus is breis cosanta do thomhaltóirí gáis an Aontais toradh an méid sin uile.

Tá sásraí i rogha 3 lena bhfeabhsófar malartú faisnéise agus lena náiritheofar go gcuirfear rioscaí seachtracha san áireamh go hiomchuí sa mheasúnú foriomlán ar rioscaí agus nuair a cheapfar bearta. Thairis sin, foráiltear ann maidir le creat nithiúil le haghaidh an chomhair idir Páirtithe Conarthacha an Chomhphobail Fuinnimh agus Ballstáit an Aontais Eorpaigh.

Ar deireadh, le rogha 3 cuirfear feabhas ar an gcreat reachtach i ndáil le bonneagair de thoradh oibleagáidí níos beaichte agus níos éifeachtaí sa dóigh go gcuirfear an tairbhe agus an costas ar fad san áireamh go hiomchuí.
Ní mór, de bhíthin ghéarchéim astaíochtaí VW, athbhreithniú cuimsitheach a dhéanamh ar an gcóras cineálcheadaithe atá i bhfeidhm faoi láthair i dtaca le mótarfheithiclí, d'fhonn dul i ngleic leis na laigí rialála a d'fhág nár tugadh faoi deara an sárú ollmhór seo a rinneadh ar na ceanglais chineálcheadaithe um astaíochtaí truailleán. Is leor de chomhartha go bhfuil inchreidteacht an chórais chineálcheadaithe i sáinn go bhféadfadh a leithéid de shárú titim amach ar an gcéad dul síos. Is léiriú é raon agus cineál an tsáraithe seo nár bhaol le lucht an tsáraithe go mbraithfí go brách a gcuid meabhlaireachta. Ar phrionsabal na muiníne frithpháirtí a bhí reachtaíocht inmheánach mhargadh na ngluaisteán bunaithe, ach tá an bonn bainte anois den iontaoibh a bhíodh ag an bpobal as an bprionsabal sin. Má táthar le dul i ngleic leis an amhras mór atá fágtha ag an scéal ar dhaoine, agus d'fhonn muinín an phobail agus cothrom iomaíochta an mhargaidh inmheánaigh a thabhairt ar ais, ní mór athrú ó bhonn a chur ar an gcóras cineálcheadaithe.

Dhá phríomhthosca bhunúsacha ba chúis leis an bhfadhb ar an gcéad dul síos: gan aon mhaoirseacht ar siúl orthu siúd a bhí freagrach as ceartfheidhmiú an tsásra rialála ex ante um chomhlíonadh (cineálcheadú) a áirithiú, agus gan aon sásra rialála ex post éifeachtach (faireachas margaidh) ann ach oiread.